RESOLUCIÓN do 21 de abril de 2010 pola que se convoca o I Foro de Emprego Público.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 23/04/2010

Dentro do plan de actividades da Escola Galega de Administración Pública para o ano 2010 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase o I Foro de Emprego Público, conforme as seguintes bases:
Primeira.-Obxectivos.
A finalidade do I Foro de Emprego Público é realizar un foro para tratar as cuestións que se suscitan tras a entrada en vigor do Estatuto básico do empregado público, desde o coñecemento, a reflexión e o debate, mediante persoas expertas de recoñecido prestixio.
A perspectiva de estudo non é exclusivamente xurídica, xa que a análise será conveniente realizala acudindo a outros enfoques que permitan un tratamento máis integral, por abordarse desde a pluridisciplinariedade.
Segunda.-Contidos.
Serán tratados, entre outros, os seguintes temas:
-Estatuto básico do empregado público: antecedentes inmediatos e valoración.
-O Estatuto básico do empregado público: liñas de desenvolvemento na Comunidade Autónoma de Galicia.
-Os empregados públicos: dereitos e deberes de carácter individual.
-Estatuto básico do empregado público e contratación laboral: luces e sombras.
-O acoso psicolóxico.
-A vertente preventiva do acoso psicolóxico no emprego público.
-Perspectiva penal do acoso psicolóxico no emprego público.
-Influencia do acoso psicolóxico no sistema universitario de Galicia.
-Valores da Administración pública e os seus funcionarios públicos.
-Mellorar a organización, mellorando as persoas (formulación xeral).
-Breve referencia aos plans de ordenación de recursos humanos.
-Xestión de persoal e avaliación do desempeño nas administracións públicas.
-O desenvolvemento do Estatuto básico do empregado público: experiencias e leccións.
Terceira.-Destinatarios.
Persoal das diferentes administracións públicas, Administración autonómica e local, axentes sindicais, persoal investigador e interesados en xeral.
Cuarta.-Desenvolvemento.
Lugar: Escola Galega de Administración Pública (EGAP), rúa de Madrid, 2-4, Santiago de Compostela.
Datas: os xoves, 6 de maio, 3 de xuño e 8 de xullo
Horario: mañá e tarde.
Duración: 6 horas lectivas por sesión; foro: 18 horas lectivas.
Quinta.-Número de prazas.
Limitado pola capacidade do local.
Sexta.-Solicitudes.
-Os interesados en asistir a este foro poderanse inscribir para asistir un día en concreto, varios días ou todos eles marcando a opción que desexen na folla de inscrición.
-Tramitación de solicitudes: as solicitudes irán dirixidas ao director da Escola Galega de Administración Pública (Polígono das Fontiñas, rúa de Madrid, 2-4, CP 15707 Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es
-Inscricións fóra de prazo: só serán admitidas, de quedar prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41 - 881 99 70 14.
Sétima.-Prazo.
O prazo de presentación de solicitudes finalizará:
-O día 4 de maio, para o foro do día 6 de maio.
-O día 1 de xuño, para o foro do día 3 de xuño.
-O día 6 de xullo, para o foro do día 8 de xullo.
Oitava.-Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento deste foro, así como a facultade de cancelalo se o escaso número de solicitudes non xustificase a súa realización.
Novena.-Certificado de asistencia.
Será entregado un certificado de asistencia, ao final de cada sesión, a aquelas persoas inscritas que participasen asiduamente, sempre que a súa asistencia sexa igual ou superior ao 85% das horas lectivas programadas. Así mesmo, a aquelas persoas que asistisen ás tres sesións do foro, e sempre que a súa asistencia a cada unha delas sexa igual ou superior ao 85% das horas lectivas programadas, entregaráselles un certificado final de asistencia pola totalidade das horas do foro, se así o solicitan. Nestes documentos aparecerán de forma expresa a natureza da actividade e a data de realización.
Santiago de Compostela, 21 de abril de 2010.
Pablo Figueroa Dorrego
Director da Escola Galega de Administración Pública
Ver referencia pdf "07600D007P068.PDF"